
Da li je zabranjeno liječenje nedopuštenim stvarima ?


* 
* 
* 
* 
* 
* 
* 
* 
* 
* 

 

Da li je zabranjeno liječenje nedopuštenim stvarima ?
=====================================================

 

Ebud-Derda, radijallahu anhu, prenosi da je Resulullah, sallallahu alejhi ve sellem, kazao: “Allah je dao i bolest i lijek, a za svaku bolest postoji lijek, pa se liječite, ali se nemojte liječiti onim što je zabranjeno. “324


Ummu Selema pripovijeda sljedeći događaj: “Moja mi se kćerka požalila na bolove, pa sam stavila na vatru da joj napravim opojno piće. Dok se isto to piće kuhalo na vatri, ušao je Vjerovjesnik, sallallahu alejhi ve sellem, i upitao: ‘Štaje ovo!?’ ‘Moja se kćerka žali na bolove, pa joj, evo, radi liječenja pravim opojno piće’, rekoh. ‘Allah nije učinio lijek u onome što je zabranjeno “, objasnio mi je Poslanik.”325


Abdurrahman b. Osman pripovijeda da je neki liječnik u Poslanikovom, sallallahu alejhi ve sellem, prisustvu spomenuo žabu kao lijek, ali je Resulullah, sallallahu alejhi ve sellem, zabranio da se žabe ubijaju.326


Propisi u vezi s poglavljem:


Prvo, Ibn Kajjim el-Dževzijja, 4/1 56-1 57, kaže: “Liječenje zabranjenim stvarima ružno je i sa stanovišta razuma i Šerijata. Što se tiče Šerijata, već smo spomenuli neke hadise. A kada je riječ o razumu, Allah je zabranio ono što nije dobro, a ovome ummetu nije zabranio ništa što je dobro kako bi ga kaznio, kao što je učinio sa Židovima, o kojima je rekao: ‘I zbog teškog nasilja Židova Mi smo im neka lijepa jela zabranili koja su im bila dopuštena … ” (En-Nisa, 1 60). Sve što je Uzvišeni Allah zabranio ovom ummetu, zabranio je zbog toga da bi ga sačuvao i zaštitio od svakog zla. Stoga nema logike tražiti lijek u tome, pa čak i da nekada može pomoći, jer će uslijediti još veća bolest u srcu zbog jačine zla koje u sebi nosi ta zabranjena stvar. Na takav se način liječi tijelo, ali obolijeva srce. Zabrana nečega podrazumijeva da se čovjek od toga kloni i udalji što dalje. A ukoliko se takvo nešto koristi kao lijek, samo se pospješuje želja i draž za tim, što je suprotno ciljevima Šerijata. Allahov Vjerovjesnik, sallallahu alejhi ve sellem, obavijestio nas je da je u zabranjenim stvarima bolest, pa je zabranjeno liječiti se njima. Liječenje zabranjenim stvarima kvari našu prirodu i duh, jer priroda čovjeka u potpunosti podliježe uticaju lijeka, pa ako je način liječenja loš, onda će i priroda čovjeka postati loša. A šta je tek sa stvarima koje su u osnovi loše? Svemogući je Allah zabranio Svojim robovima zabranjenu hranu, alkoholna pića i neku vrstu odjeće kako duša ne bi poprimila negativna svojstva. Također, ako se dopusti liječenje zabranjenim stvarima, posebno onim kojima duša teži (pogotovo ako zna da će se izliječiti), to bi mogao biti put ka njihovom konzumiraju iz strasti i želje. Zato je to Zakonodavac preventivno zabranio i bilo bi nelogično nešto istovremeno dopustiti i zabraniti. Ovdje se možemo podsjetiti na tajnu zabrane liječenja zabranjenim stvarima. Naime, uslov da bi se nečim liječili jeste da to prihvatimo i da vjerujemo kako je u njemu korist, a Allah u zabranjenim stvarima nije dao blagoslov liječenja. Onaj Koji u nečemu daje korist, On daje i blagoslov, a najkorisnije stvari jesu one koje su najviše blagoslovljene. Ako je nešto dopušteno, vjernik će se okoristiti time ma gdje bilo. Odnos vjernika prema nečemu zavisi od njegovog uvjerenja u korist i blagoslov toga, te da li njegova priroda isto to prihvata kao dobro. Što je čovjek jači vjernik, sve više će mrziti zabranjeno i manje će biti uvjeren da ono koristi, te će u startu to odbaciti. Ako čovjek pored svega toga konzumira zabranjeno prilikom liječenja, to će mu biti dodatna bolest, a ne lijek, osim ako je prestao biti uvjeren da je ono što je zabranjeno – zlo, odnosno ako ga je zavolio. A tada dolazi u pitanje njegovo vjerovanje … ”


 


———–  

Iz knjige “Enciklopedija Zabrana u Islamu 3. dio”  

Naslov originala: “Mewsua'tul-menahiš-šeri'jjeti fi sahihis-sunnetin-nebevijjeti ”  

Autor: Selim el-Hilali  

Preuzmite pdf knjigu na ovom linku:  

<https://pitajucene.com/wp-content/uploads/2019/09/Enciklopedija-zabrana-u-islamu-3.pdf>


